﻿1 
 
Bijuteriile unei prinţese gepide, descoperite la 
construcţia mall-ului VIVO din Cluj 
 
de Conf. univ. dr. George V Grigore 
 
Arheologii Muzeului de Istorie Transilvania au găsit, pe când se 
construia mall-ul VIVO din Floreşti (Cluj), peste 100 de morminte 
gepide, de sec. V-VI. Printre astea, a fost găsit mormântul unei 
prințese gepide de aproximativ 18 ani, destul de înaltă pentru epoca 
sa, respectiv având 1.64-1.66 m înălțime. „Bijuteriile prințesei sunt 
de o rară frumusețe, după cum vedeți. Sunt aici în fața mea, le ating, 
pentru că le filmăm pentru al 5-lea episod din „The History of 
Romania in One Object”, proiect derulat în parteneriat cu Romanian 
Cultural Institute in New York / ICR New York. Închipuiți-vă că sunt 
din aur, că e vorba de 9 pandantive dintr-un colier, toate decorate cu 
almandine, înconjurate de aur perlat. Sub fiecare almandină este o 
foiță de aur, care are scopul de a răsfrânge lumina și de a face mai 
strălucitoare piatra. După analizele arheometrice, s-a stabilit că 
pietrele provin din zona Indiei de Sud, respectiv din Sri Lanka, deci 
se poate spune că, pe vremea aia, ca să porți așa ceva trebuia să te 
bazezi pe o rețea de comunicare și economică destul de evidentă. 
Poate nu știți ce sunt gepizii. Ei sunt un popor barbar de origine 
germanică. Sub conducerea lui Ardaric, au contribuit la destrămarea 
Imperiului hunic, condus pe atunci de fiii lui Attila. S-au stabilit în 
Transilvania și în Câmpia Tisei, unde Regatul Gepidic a durat vreo 
100 de ani. Aceste bijuterii sunt artefactele martore ale acestei 
șederi a lor pe aici”, ne-a comunicat Geanina Simion, PR al 
muzeului clujean. 

Frumoase ca și piesele din tezaurele de la Apahida, aceste 
bijuterii fac faima oricărui muzeu din lume. Acum ele pot fi văzute în 
expoziția permanentă a Muzeului de Istorie Transilvania din Cluj - 
Napoca. Acest muzeu este situat pe str. Constantin Daicoviciu nr. 2, 
în clădirea cunoscută și drept Casa Petrechevich-Horvath și este 
continuatorul primei asociații muzeale din Transilvania, Societatea 
Muzeului Ardelean, înființată la 23 noiembrie 1859, dispunând de 
colecții bogate de antichități, mineralogie, botanică, o pinacotecă, o 
colecție etnografică și zoologie, cu peste 24.000 de 
exponate.Din 1999 muzeul deține și un bogat tezaur, deschis la sediul 
muzeului. Aici sunt și bijuteriile prințesei gepide descoperite de 
curând... 
Surse:  zcj.ro; mnit.ro; wikipedia.org 

